Վազգեն Պողոսյան

Վազգեն Վոլոդյայի Պողոսյան (), հայ շինարար։ Տեխնիկական գիտությունների դոկտոր, պրոֆեսոր։

Կենսագրություն 
Վազգեն Պողոսյանը ծնվել է 1951 թվականի նոյեմբերի 1-ին, Գեղահովիտ (ՀՀ Գեղարքունիքի մարզ) գյուղում։ 1958-1968 թվականներին ավարտել է Գեղահովիտի միջնակարգ դպրոցը։ 1974-1979 թվականներին ավարտել է Դնեպրոպետրովսկի (Ուկրաինա) ճարտարագիտաշինարարական ինստիտուտը, ինժեներ-շինարարի մասնագիտությամբ։ 1979-1984 թվականներին աշխատել է Դնեպրոպետրովսկի, 1984-1993 թվականներին՝ Երևանի շինարարական կազմակերպություններում, 1993-1995 թվականներին՝ Հայշինմեքենայացում հատուկ պետական ձեռնարկության, 1995 թվականից՝ Երևանշին արտադրական շինմոնտաժային միավորման գլխավոր տնօրեն, 1998-2008 թվականներին «Երևանշին» ԲԲԸ գլխավոր տնօրեն, 2008 թվականից՝ խորհրդի նախագահ։ 2002 թվականից միաժամանակ դասավանդում է Երևանի պետական ճարտարապետաշինարարական համալսարանում։ 1993-2005 թվականներին եղել է Հայաստանի շինարարների միության նախագահ, 2005 թվականից՝ պատվավոր նախագահ։ Եղել է ՀՀ ԳԽ (1990-1995) և ԱԺ (1995-1999) պատգամավոր։

Ղեկավարել է Սուրբ Գրիգոր Լուսավորիչ մայր եկեղեցու կառուցման, Երևանի օպերայի և բալետի թատրոնի, Հայֆիլհարմոնիայի մեծ համերգասրահի, Հանրապետության հրապարակի վերակառուցման և նորոգման աշխատանքները, զբաղվել տեղական հումքի վրա կոնստրուկտիվ ջերմամեկուսիչ բետոնների մշակմամբ։

Հեղինակ է գիտական հոդվածների, մեկ մենագրության, ուսումնական ձեռնարկների։ Համահեղինակ է բուհական ուսումնական ձեռնարկի։

Անդամակցություն 
 Ճարտարապետների միջազգային միության պատվավոր անդամ
 Հայկական տեխնոլոգիաների ակադեմիայի անդամ, 2004

Պարգևներ, մրցանակներ 
 ՀՀ Պետական մրցանակ, 2001
 Անանիա Շիրակացու մեդալ, 2004
 ՀՀ քաղաքաշինության նախարարության ոսկե մեդալ
 ՀՀ շինրարաների միության ոսկե մեդալ
 ԵՃՇՊՀ-ի ոսկե մեդալ
 Ֆրիտյոֆ Նանսենի անվան ոսկե մեդալ
 ՌԴ «Հայաստանում երկրաշարժի 15-ամյակի» հուշամեդալ

Ծանոթագրություններ 

Հայ շինարարներ
Տեխնիկական գիտությունների դոկտորներ
Հայ պրոֆեսորներ
ՀՀ պետական մրցանակի դափնեկիրներ
Անանիա Շիրակացու մեդալակիրներ
Հայ քաղաքական գործիչներ
ՀՀ ԳԽ 1-ին գումարման պատգամավորներ